O‘zbekistonda “Yoshlarni harbiy-vatanparvarlik ruhida tarbiyalash konsepsiyasi” joriy etildi

2018-yilning 23-fevral kuni Vazirlar Mahkamasining 140-sonli qarori bilan Yoshlarni harbiy-vatanparvarlik ruhida tarbiyalash konsepsiyasi kuchga kirdi. Bu haqda “Daryo”ga Mudofaa vazirligi matbuot xizmati xabar berdi.

Mudofaa vazirligi tashabbusi bilan yaratilgan mazkur konsepsiya O‘zbekistonda amalga oshirilayotgan yoshlarga oid davlat siyosatining ustuvor yo‘nalishlari va asosiy prinsiplari asosida ishlab chiqilgan bo‘lib, hozirgi murakkab globallashuv davrida, axborot-kommunikatsiya texnologiyalari shiddat bilan rivojlanib borayotgan sharoitda yoshlarni harbiy-vatanparvarlik ruhida tarbiyalash bilan bog‘liq dolzarb vazifalar va ularni hal etish yo‘llari, davlat va nodavlat notijorat tashkilotlari, oila, mahalla, ta’lim-tarbiya institutlarining bu boradagi roli va ahamiyatini, o‘zaro hamkorligini milliy va xalqaro huquqiy normalarni hisobga olgan holda belgilab beradi.

Shuningdek, O‘zbekiston Milliy matbuot markazida Mudofaa vazirligi tomonidan tashkil etilgan “Mamlakatimizda yoshlarni harbiy-vatanparvarlik ruhida tarbiyalash masalalari” mavzusidagi matbuot anjumani bo‘lib o‘tdi va unda mutaxassislar tomonidan ommaviy axborot vositalari xodimlariga ma’lumotlar berildi.

Unda Mudofaa vazirining harbiy-vatanparvarlik, ma’naviy-axloqiy tarbiya va yoshlar bilan ishlash bo‘yicha o‘rinbosari polkovnik Azizbek Ikramov, O‘zbekiston xalq shoiri, senator, Mudofaa vazirligi huzuridagi Jamoatchilik kengashi raisi Iqboljon Mirzaaliyev, davlat va jamoat tashkilotlari vakillari hamda ommaviy axborot vositalari xodimlari ishtirok etdi.